WBC yangi reytingida Azizbek Abdug‘ofurov ko‘tarildi, Shahram va Murodjon esa ilk marta reytingga kirdi

Professional boksning WBC yo‘nalishi aprel oyi uchun yangi reytingini e’lon qildi. Unga ko‘ra, o‘zbekistonlik to‘rt nafar bokschi mazkur reytingdan o‘rin egalladi. Bu haqda GoSport xabar berdi.

Super o‘rta (-76,2 kg) vazn toifasi vakili o‘zbekistonlik Azizbek Abdug‘ofurov (12 ta g‘alaba, 4 ta nokaut) yangi reytingda bir oy oldingi pog‘onasidan bitta o‘rin yuqorilab, 4-pog‘onadan joy egalladi. WBC Silver kamari sohibi bo‘lgan Azizbek yaqin kunlarda kamarini himoya qiladi.
Yarim o‘rta (-66,68 kg) vazn toifasida ringga chiqayotgan Qudratillo Abduqahhorov (16 ta g‘alaba, 9 ta g‘alaba) esa reytingda bir oy oldingi o‘rnini saqlab qoldi (4-o‘rin). Ayni vaqtda u IBF reytingida birinchi, WBO reytingida esa 9-o‘rinni egallab turibdi.
WBC reytingidan ilk marta yana ikki nafar o‘zbekistonlik bokschi joy oldi. Ikkinchi yarim yengil (-55,34 kg) vazn toifasi vakili Murodjon Ahmadaliyev (6 ta g‘alaba, 5 ta nokaut) mazkur reytingda 22-o‘rinda qayd qilingan bo‘lsa, super yengil (-63,5 kg) vazn toifasi vakili Shahram G‘iyosov (8 ta g‘alaba, 6 ta nokaut) 34-pog‘onadan joy olgan. Ahmadaliyev ayni vaqtda WBA yo‘nalishi reytingida 2-o‘rinni egallab turgan bo‘lsa, Shahram G‘iyosov o‘z vaznida 14-pog‘onadan joy olgan.
WBC yo‘nalishi bo‘yicha reytingda o‘zbekistonlik boshqa bokschilar o‘rin olishmagan.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @daryo_sport’ga obuna bo‘ling!